Toeris verdrink in Plettenbergbaai | Maroela Media
Argieffoto van Robberg 5 (Foto: PathFinda.com)
'n 51-jarige man van Oostenryk het Sondagmiddag by Plettenbergbaai in die Wes-Kaap verdrink.
Craig Lambinon, woordvoerder van die Nasionale Seereddingsinstituut (NSRI), het gesê die span is omstreeks 17:00 na Robberg 5-strand ontbied na berigte ontvang is van 'n verdrinking.
"'n 51-jarige man is uit die water gehaal en KPR is op hom toegepas. Twee dokters, onderskeidelik van Kanada en Duitsland wat toevallig op die strand was, het ook hul bystand gebied," het Lambinon gesê. "Alle pogings om sy lewe te red was egter tevergeefs en hy is op die toneel dood verklaar."
Sy liggaam is aan die polisie en forensiesepatologiediens oorhandig. "Die polisie doen 'n geregtelike doodsondersoek."
Lambinon het bevestig die man se vrou ontvang berading en toerismebeamptes en die Oostenrykse konsulaat bied ook hul bystand.
Bitou- munisipale lewensredders, die NSRI se reddingswemmers, die Suid-Afrikaanse Polisiediens, Medlife-ambulansdiens en die NSRI se stasiedokter het almal op die toneel reageer.
Dis hartseer dat n mens sy lewe verloor in die vreemde. Gelukkig dat dit nie n geweldsmisdaad slagoffer is nie.
Was daar lewensredders op die strand? Was hulle van die soort wat kan swem of net van die soort wat 'n werk gesoek het, en toe word hulle as lewensredders aangestel?
Dit is nie n swem strand nie en daar is baie haaie om die area.
Kinders moet van kleinsaf deeglik geleer word van die gevare van die see. Heel eerste is dat jy nooit alleen gaan swem by 'n strand sonder lewensredders nie, en tweedens dat jy NOOIT jou rug op die see draai nie want soms is daar net 'n skelm golf wat jou tref. Hierdie twee reels geld ook vir volwassenes.